Битката за Залата\*

По истински случай. (линк към тази тема от форума: https://softuni.bg/forum/questions/details/714 )

Майска сутрин. Свеж дъждец, последван от ярко слънце. Далеч от шума на трамваите в центъра, далеч от клаксоните на изнервените таксиджии и изнервените от таксиджиите, далеч от Женския пазар, който някои наричат „зомби зоната“ заради специфичните характеристики на минувачите там и специфичния им метод на придвижване, в един позаспал Софийски квартал животът течеше в улегналото си русло. Целеустремени бабки кретаха към спирката на тролея, закръглени чичета миеха колите си под цъфналите трендафили в дворовете на къщите си, подрастващи ученички се кикотеха на нещо си, вървейки хванати под ръка.

Е, имаше и нещо ново в цялата картинка – наскоро на уличката бяха отворили университет. Вярно, малко от съкварталците знаеха за него, но набитото око можеше да забележи немалко хора с натежали раници през рамо да вървят към озарената от слънцето фасада на номер 26.

Изведнъж обаче монотонното битие на стари и млади бе нарушено от нещо крайно необяснимо. Измежду храстите в предблоковото пространство на един вход се беше материализирал млад човек. Погледът му бе решителен, стойката – корава. Носеше каска.

Може би някой щеше да подмине дори и тази странност, но човекът се зае да спира студентите, насочили се към университета, и оглеждайки се през рамо, да се навежда към тях с конфиденциален тон:

- Колеги! Да се обединим! Положението е сериозно! Университетът трябва да бъде преместен! В противен случай това злокобно място ще ни закопае, заедно с него. Ако не сте разбрали, тук живеят... – гласът на младежът с каската заглъхна в неподправен ужас - Другите! The Others… Виждал съм ги със собствените си очи, движат се на групи, и денем, и нощем и тежко на онзи, който им се изпречи...

Постепенно около Каската започна да се събира кръг от студенти, някои гледаха неразбиращо, други леко напрегнато, трети се взираха смръщено в колегата си, който набираше скорост:

- Нужни са радикални мерки! Трябва да се преместим на по-цивилизовано и безопасно място, като Студентски град например. Е, може и да не е толкова тих и благоприличен квартал като Студентски, пак ще съм доволен, само да не попаднем от трън та на глог, да ни забият я в Люлин, я в Манастирски ливади...

При споменаването на Манастирски ливади, Каската се изплю отвратен встрани.

- Трябва да се преместим, но докато това се случи, трябва да вземем още по-спешни мерки за защита. Да се движим само на групи. Да има график на дежурствата. Да се погрижим за защитата на колежките ни!

Тук внезапно ораторът загуби тълпата, защото за всички беше болезнено ясно, че колежки в този университет почти няма, а тези единици, които все пак разреждаха тестостеронната атмосфера, бяха мъжки момичета и можеха да се грижат сами за себе си.

Каската обаче бързо се окопити и отново набра скорост:

- Да се въоръжим! Може с лютиви спрейове, шокови палки и пр., но дори и един прост камък може да свърши работа, ако е хвърлен точно. Ето на! – младежът с каската се наведе, грабна едно кротко базалтово парче и го метна с премерен жест. Камъкът описа идеална парабола и цапна Цаков, главния лектор на университета точно в десятката.

Кръгчето студенти издаде едно споделено „Еййй!“, а някои даже се позамислиха, дали пък да не се притекат на помощ на падналия Цаков. Тогава обаче той се поразмърда и даде недвусмислени признаци на живот. Както всички знаят, Цаков беше програмист с дългогодишен опит, а най-използваният в програмирането език е мръсният. Откъм лекторът се понесе сочна тирада благополжелания и всички мигновено се разпръснаха. Пребледнялото лице под каската се отдръпна обратно между храстите, мълвейки:

- Та както казах.. трябва да се подготвим... Отивам да се подготвям. Незабавно!

Ето и какво се случи с Цаков след това. (линк към „“Една необичайна сутрин)