ЕДНА НЕОБИЧАЙНА СУТРИН НА ПРОРАМИСТА ЦАКОВ\*

*\*Всяка прилика с реални лица и събития е напълно случайна.*

Една сутрин програмистът Цаков отвори натежали очи, примигна с болезнено изражение на лицето и изпъшка :

- Божееее, пак прекалихме с този битов алкохолизъм...

Цаков хлъцна, почеса козята си брадичка и след като невярващо изгледа фъстъка, който намери в нея, се насочи към банята, мърморейки:

- Какъв битов алкохолизъм, това вчера беше по-лошо... Осем пъти по-лошо! Направо, байтов алкохолизъм беше... Оххх!

По пътя обратно към стаята си взе една изтрезвителна биричка от хладилника. Посегна да прибере лаптопа си в чантата, и докато забърсваше с ръка трохите от клавиатурата, видя на екрана надпис, изпъстрен с печатни грешки, но все пак четим:

ОТУТРе ВЕЧ НЯмМА ДА ПИЯ! !! !

- Слава Богу, че не сме утре, а днес! - въздъхна Цаков и жадно надигна биричката.

След като се почувства малко по-добре, Цаков облече късметлийското си червено пуловерче за да повдигне духа си, метна лаптопа на рамо и забърза към офиса, доколкото главоболието му позволяваше, защото вече закъсняваше.

Както се бе засилил по освежената от майския дъждец улица, мижейки срещу проблясващото между облаците слънце, едва не настъпи една малка, невзрачна ЖАБА, която любопитно го гледаше отдолу нагоре.

- Я, ЖАБА! – наведе се Цаков и точно в този момент от храстите в близкото дворче долетя един камък и цапна Цаков по главата.

Пред очите му причерня, той се строполи на земята и му трябваха няколко секунди, за да се осъзнае. Докато потриваше челото си, той отново погледна към малката жаба.

Не щеш ли, жабата му отговори с човешки глас:

- Ау! Това беше болезнено! Целуни ме и ще се превърна в принцеса!

Цаков се постресна, огледа се невярващо наоколо, но нямаше никой друг, който би могъл да е произнесъл думите. Той внимателно вдигна жабата и я разгледа от всички страни.

- Хубава съм, знам! – кокетно намигна жабата – Но мога да стана още по хубава, само ме целуни!

Нямаше грешка – жабата говореше. Цаков се ухили , напъха я в джоба си и продължи напред.

- Ей не ме ли чу! – закряка жабата, като се подаде от джоба. – Казах, че съм омагьосана принцеса и ако ме целунеш...

- Абе, принцеса не ми трябва – прекъсна я Цаков – мен говореща жаба по ме кефи!

Жабата зина невярващо, а после тъжно поклати глава:

– Ех, и аз , на програмист да попадна...

Но Цаков не я слушаше, а замислено беше вдигнал глава към небето и цъкаше с език:

- Господи, абе много странно нещо е това, ЖАБАТА! Странно, неудобно и изпълнено с грешки. Защо бе, Господи, си я направил така?

Чудесата в този ден явно не бяха на свършване, защото два облака се пораздалечиха един от друг и измежду тях надникна едно гигантско, благо, брадато лице.

- Цаков, тази сутрин за четвърти път споменаваш името ми! За какво толкова съм ти притрябвал?

Брадичката на Цаков увисна, но след първоначалния шок той се поокопити и заобяснява:

- За ЖАБАТА говорех... Чудех се – защо е толкова сбъркано това животно? Не ме разбирай погрешно, аз от десет години поне насам, все на жаби попадам, ама не мога да разбера, някой там горе нарочно ли не иска да се поправи това животно, или какво... Ето – къде-къде по-кадърни животни има, може да се поучи човек от тях. Дето се вика, и аз да и пренапиша 180 реда в генома, ще я поправя, ама надали някой ще ми приеме поправките...

Господ се понамръщи, скри се зад облаците и като се показа отново, хвърли една масивна книга с плюсче на корицата, която тупна сред облаче прах в краката на Цаков.



- Какво е това, Господи? – попита Цаков като понадигна книгата.

- Документацията! Чети, като искаш да знаеш кое как сме направили!

Цаков запрелиства първите страници.

- На първия ден си създал светлината... Ами, ето, от самото начало си почнал погрешно, защо така, брои се от ден нула! Да не ми е името Цаков, ако това не му е цаката на проблема!

Като чу това, Господ вече съвсем свъси вежди и се скри зад един притъмнял облак, мърморейки нещо за програмистите. После като че ли поразмисли, показа се отново и натърти:

- Защо, та защо – за да ти е гадно, затова!

А после изчезна все едно никога не го е имало.

Цаков позяпа, позяпа присветкащите облаци, а после сведе поглед към книгата в ръцете си.

- Забрави си книгата, Боже...

Но тъй като не получи отговор, той бръкна в джоба си да провери дали жабката е там. Жабата междувременно беше забегнала нанякъде, но пък в якето си Цаков намерих химикалката, която държеше винаги там за да си прави mind mapping.

- Я да нанеса няколко поправчици – промърмори той. И започна, като поправи плюсчето на корицата на диезче. А пред него написа “C”.



\* А кой и защо хвърляше камъни по преминаващите граждани, може да разберете **оттук.** (Линк към „Битката за Залата“)